ddrg/super_eurlex huggingface dataset:
KIRJALLINEN KYSYMYS E-3180/01 esittäjä(t): Christos Zacharakis (PPE-DE) neuvostolle. Nälkälakkolaisten murhat Turkissa.



Virallinen lehti nro 147 E , 20/06/2002 s. 0123 - 0124



KIRJALLINEN KYSYMYS E-3180/01 esittäjä(t): Christos Zacharakis (PPE-DE) neuvostolle (23. marraskuuta 2001) Aihe: Nälkälakkolaisten murhat Turkissa Turkin poliisivoimat hyökkäsivät 5. marraskuuta erityisen väkivaltaisesti nälkälakkolaisten taloon Istanbulin Kutsukarmultun kaupunginosassa ja tappoivat kuusi nälkälakkolaista sekä haavoittivat 14:ää lakkolaista. Poliisi pyrki näin lopettamaan 379 päivää kestäneen nälkälakon, joka oli aloitettu protestina Turkin vankilajärjestelmälle. Mihin konkreettisiin toimiin neuvosto aikoo ryhtyä tehdäkseen Turkille selväksi, että jatkuvat perusihmisoikeuksien loukkaukset ja väkivaltaan perustuvan valtion toistuvat ilmentymät eivät sovi lainkaan yhteen Turkin saaman Euroopan unionin jäsenyyteen valmistautuvan valtion aseman kanssa ja että muussa tapauksessa nämä valmistelut on keskeytettävä? Vastaus (18. maaliskuuta 2002) Neuvosto seuraa erittäin tiiviisti kaikkea Turkin ihmisoikeustilanteessa tapahtuvaa kehitystä. Tapa, jolla Turkin viranomaiset ovat reagoineet uuden vankilatyypin käyttöönottoa vastustaviin toimiin, ja erityisesti yhä useampia kuolemantapauksia aiheuttaneeseen nälkälakkoon, on todellakin ollut hyvin huolestuttava. Tästä on huomautettu Turkille useammankin kerran, sekä poliittisen vuoropuhelun puitteissa että muissa yhteyksissä. Kutsukarmultun äskettäisessä poliisioperaatiossa kuoli useita nälkälakkolaisia ja monia loukkaantui, ja neuvosto on sen johdosta ilmaissut Turkille Ankaran-edustustojen päälliköiden välityksellä sekä 20. marraskuuta Brysselissä pidetyllä EU:n ja Turkin poliittisten johtajien lounaalla huolensa kohtuuttomasta voimankäytöstä ja kehottanut Turkin viranomaisia antamaan selvityksen asiasta. Kutsukarmultun tapauksen vakavuutta tai Turkin yleisessä ihmisoikeustilanteessa vielä ilmeneviä puutteita mitenkään väheksymättä on kuitenkin myönnettävä, kuten komissiokin totesi vuotta 2001 koskevassa määräaikaiskertomuksessaan, että Turkki on viime aikoina edistynyt huomattavasti ihmisoikeuksien ja perusvapauksien suurempaan kunnioittamiseen tähtäävissä toimissaan. Näistä mainittakoon viime lokakuussa tehdyt perustuslakiuudistukset, joita pannaan parhaillaan täytäntöön. Laekenin Eurooppa-neuvostossa 14. ja 15. joulukuuta 2001 todettiin, että Turkki on edistynyt liittymiselle asetettujen poliittisten kriteerien noudattamisessa erityisesti hyväksymällä äskettäisen perustuslain muutoksen ja että näkymät ovat siten liittymisneuvottelujen aloittamisen kannalta parantuneet. Nämä seikat huomioon ottaen kysyjän esittämä Turkin jäsenyysvalmistelujen keskeyttäminen ei olisi perusteltua.
KIRJALLINEN KYSYMYS P-3068/01

esittäjä(t): Ian Hudghton (Verts/ALE) komissiolle

(26. lokakuuta 2001)

Aihe: Keskuskonttisatamia koskeva toimintalinja

Mikä on Eurooppaan perustettavaa keskuskonttisatamaa koskeva komission toimintalinja?

- Onko komissio yhtä mieltä erityisesti siitä, että jättiläiskokoisten konttialusten määrän lisääntyminen aiheuttaa akuutteja ympäristöongelmia ja muita ongelmia Euroopan nykyisille pääsatamille?

- Katsooko komissio myös, että lisääntyneet ruoppauskustannukset aiheuttavat vaikeuksia valtiontuen suhteen?

Loyola de Palacion komission puolesta antamayhteinen vastauskirjallisiin kysymyksiin P-3068/01 ja P-3069/01

(28. marraskuuta 2001)

Euroopassa on nykyään käytössä useita keskuskonttisatamia. Jotta suuret konttialukset ja syöttöliikennettä hoitavat alukset pystyisivät toimimaan tyydyttävästi ja tehokkaasti, keskussatamien on täytettävä tietyt edellytykset. Eräs keskeinen tekijä on veden syvyys.

Komission mukaan päätösvallan keskussatamien valinnassa ei pidä kuulua millekään keskuselimelle. Euroopan keskussatamaverkko muuttuu liikenne- ja kauppakäytäntöjen mukana jatkuvasti, ja nykyisten ja tulevien satamien moninaisuuden ja markkinoiden tarpeiden ansiosta se voi kehittyä edelleen.

Komissio on tietoinen ympäristöongelmista, joita ilmenee satamien joidenkin kehityspiirteiden vuoksi. Komissio kuitenkin katsoo, että riittävät oikeudelliset välineet ongelmien ratkaisemiseksi ovat olemassa. Natura 2000 -suojelualueiden osalta luontotyyppidirektiivin(1) 6 artiklassa säädetään selvästä menettelystä, jolla varmistetaan, että suojelualueisiin vaikuttavat rakennushankkeet arvioidaan perusteellisesti ja että ne voidaan toteuttaa vain, jos ne täyttävät tietyt luonnonsuojeluvaatimukset.

Komissio on tietoinen suunnitelmista kehittää Orkney-saarilla sijaitsevasta Scapa Flow'sta eurooppalainen keskussatama. Komissio uskoo markkinavoimien määräävän, mitä satamia halutaan käyttää ja mikä on paras järjestelmä keskussatamien toiminnan ja niiden syöttöliikenteen kannalta.

Meriliikenteen valtiontukipolitiikan puitteissa ei ole suunnitteilla valtiontukia ruoppaustoimille. Vaikka tukea voidaan myöntää tietyin rajoitetuin edellytyksin alentamalla ruoppausaluksilla työskentelevien EY:n merimiesten sosiaaliturvamaksuja ja tuloveroja, kyseinen tuki ei tavallisesti perustu ruoppaustöiden määrään vaan sillä halutaan todellakin tukea yhteisön merimiesten työllisyyttä, mikä on eräs komission meriliikenteen yleisemmän valtiontukipolitiikan periaatteista. Mikäli viranomaiset kuitenkin haluavat myöntää valtiontukea nimenomaan ruoppaushankkeille, on asiasta ilmoitettava ensin komissiolle.

(1) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta, EYVL L 206, 22.7.1992.
KIRJALLINEN KYSYMYS E-3208/01 esittäjä(t): Adriana Poli Bortone (UEN) ja Elizabeth Montfort (NI) komissiolle. Oikeus elämään.



Virallinen lehti nro 147 E , 20/06/2002 s. 0131 - 0131



KIRJALLINEN KYSYMYS E-3208/01 esittäjä(t): Adriana Poli Bortone (UEN) ja Elizabeth Montfort (NI) komissiolle (22. marraskuuta 2001) Aihe: Oikeus elämään Kansainvälisen synnytyslääkäriliiton entinen puheenjohtaja, suomalainen Markus Seppälä, julisti Italian gynekologian ja synnytyslääketieteen yhdistyksen (SIGO) Roomassa pidetyssä kongressissa, että elämä alkaa hedelmöittymisestä. Voiko komissio kertoa, aikooko se ehdottaa kyseisen julistuksen johdosta direktiiviä, jonka mukaan jäsenvaltioiden lainsäädännöissä on noudatettava oikeutta elämään koskevaa periaatetta? Romano Prodin komission puolesta antama vastaus (24. tammikuuta 2002) Euroopan unionilla ei ole lainsäädäntövaltaa arvoisien kysyjien esittämässä asiassa, joten komissio ei aio esittää asiasta direktiiviehdotusta.
KIRJALLINEN KYSYMYS P-3661/01 esittäjä(t): Michiel van Hulten (PSE) neuvostolle. Laekenin Eurooppa-neuvoston kokouksessa lausutut halventavat sanat.



Virallinen lehti nro 147 E , 20/06/2002 s. 0216 - 0217



KIRJALLINEN KYSYMYS P-3661/01 esittäjä(t): Michiel van Hulten (PSE) neuvostolle (9. tammikuuta 2002) Aihe: Laekenin Eurooppa-neuvoston kokouksessa lausutut halventavat sanat Uutistoimisto Reutersin mukaan Laekenin Eurooppa-neuvostossa käytiin seuraava keskustelu: Berlusconi: Parma on yhtä kuin hyvä ruoka. Suomalaiset eivät edes tiedä mitä prosciutto on. Minä en voi hyväksyä tätä. Schüssel: En ole tyytyväinen. Me emme saaneet mitään. Persson: Tämä ei ole helppo tehtävä. Meillä oli sama ongelma Ruotsin puheenjohtajakaudella Göteborgissa. Mutta on outoa, että tietotekniikkavirastoa ehdotetaan Espanjalle. Verhofstadt: Jonkin alueen gastronominen maine ei ole mikään peruste EU:n viraston sijoittamiselle. Chirac: Mitä jos Ruotsi saisi mallien koulutusta valvovan viraston, kun teillä on niin kauniita naisia? Berlusconi: Minä hyväksyin jo (eurooppalaisen) pidätysmääräyksen. Viimeinen sanani on (huutaa) Ei! Schröder: Pidän kovasti Parmasta, mutta ette ikinä saa sitä, jos perustelette asiaa noin. Chirac: Myös Lille on ehdokas. Se on (EU:n) poliittisen kartan keskipisteessä. Schüssel: (Euroopan) rasismin seurantakeskuksessa (Wien) on vain 19 virkamiestä. Muissa on tuhansia. Verhofstadt: Nyt riittää. (Päättää kokouksen). Voiko neuvosto vahvistaa, että Laekenissa käytiin kyseinen vuoropuhelu? Laekenin julistuksen mukaan myös demokraattiset, avoimet ja tehokkaat toimielimet ovat osa yhteisen Euroopan rakentamisen legitiimiyttä. Katsooko neuvosto Laekenin tapahtumien valossa, että Eurooppa-neuvosto on tuollainen toimielin? Aikooko neuvosto ehdottaa Eurooppa-neuvostolle, että sen pitäisi esittää anteeksipyyntö Euroopan kansalaisille käytöksensä johdosta? Vastaus (18. maaliskuuta 2002) Arvoisa edustaja lienee tietoinen siitä, ettei ole neuvoston asia kommentoida Eurooppa-neuvostossa käytyjä keskusteluja eikä niiden lopputulosta. Niinpä neuvostolla ei myöskään ole tapana kommentoida tiedotusvälineiden antamia selostuksia valtion- tai hallitusten päämiesten keskustelun kohteina olleita aiheita koskeneista kannoista. Neuvosto haluaa vielä tehdä yleisesti selväksi, että kokouksen pohjalta julkaistut puheenjohtajan päätelmät takaavat Eurooppa-neuvoston käsittelyn lopputuloksen avoimuuden.
KIRJALLINEN KYSYMYS E-3182/01 esittäjä(t): Alexander de Roo (Verts/ALE) komissiolle. Gozon saaren kaatopaikka (Malta).



Virallinen lehti nro 160 E , 04/07/2002 s. 0068 - 0069



KIRJALLINEN KYSYMYS E-3182/01 esittäjä(t): Alexander de Roo (Verts/ALE) komissiolle (20. marraskuuta 2001) Aihe: Gozon saaren kaatopaikka (Malta) Maltan rannikolla sijaitsevan Gozon saaren kaatopaikan rakentamisessa ei ole noudatettu alkeellisimpiakaan määräyksiä, ja se on vaaraksi ympäristölle ja saaren asukkaiden terveydelle. Kaatopaikka sijaitsee Xaghran kunnassa Marsalfornin kaupungin ja Ramlanlahden välissä. Alueen tarkka nimi on Il Qortin. Kaatopaikka on noin neliökilometrin suuruinen ja noin 40 metriä korkea. Tämä kaatopaikka sijaitsee vain muutaman metrin päässä ihmisasumuksista ja hyvin lähellä merta. Alueelle kaadetaan kaikentyyppistä jätettä myös myrkyllistä. Mihin toimiin komissio aikoo ryhtyä Maltan viranomaisten suhteen, jotta Gozon saaren asukkaiden terveyttä suojeltaisiin? On syytä panna merkille, että kaatopaikalla kytevät jätepalot saastuttavat ilmaa ja savua kulkeutuu ihmisten koteihin. Miten komissio voi auttaa Maltan hallitusta kaatopaikan sulkemisessa, sillä jätevuoren kasvu rikkoo gozolaisten ja maltalaisten perusoikeuksia? Günter Verheugenin komission puolesta antama vastaus (7. tammikuuta 2002) Komissio rahoitti vuonna 2000 tutkimuksen, jonka kokonaiskustannukset olivat 92 000 euroa, kokonaisvaltaisen jätehuoltostrategian laatimiseksi Maltalle. Kyseinen tutkimus saatiin päätökseen toukokuussa 2001, ja Maltan viranomaiset ovat julkaisseet sen. Käydyn kansalaiskeskustelun jälkeen Malta hyväksyi kyseisen strategian ja laatii tällä hetkellä jätehuoltosuunnitelmaa strategian käyttöön ottamiseksi. Suunnitelmaa kehitellään seuraavien kolmen toimintalinjan varaan: - yhteiskuntajätteen ja myrkyllisen jätteen huolto; - rakennus- ja purkujätteen huolto; - olemassa olevien kaatopaikkojen sulkeminen, parantaminen, kunnostaminen, maisemointi ja jälkihoito, Gozossa sijaitseva Qortin-niminen kaatopaikka mukaan luettuna. Maltan hallitus laatii parhaillaan konsulttien avustuksella teknisiä määräyksiä tavoitteenaan julkaista vuoden loppuun mennessä tarjouspyynnöt päätettyjen toimien toteuttamista koskevien sopimusten tekemiseksi alaan erikoistuneiden yritysten kanssa. Tämän lisäksi komissio on sopinut rahoittavansa vuonna 2002 jäsenyyttä valmistelevan hankkeen Maltan hallinnollisen toimintakyvyn vahvistamiseksi ympäristöalalla. Yhteensä 1,4 miljoonaa euroa maksavan hankkeen ja muiden toimien avulla annetaan konkreettista tukea hiljattain perustetun jätehuoltopalveluista vastaavan elimen vahvistamiseksi ja sen varmistamiseksi, että kyseinen elin voi tehdä sopimukset ja valvoa niiden täytäntöönpanoa parhaalla mahdollisella tavalla. Komissio seuraa tarkasti tilanteen kehitystä kyseisellä alueella. Tulevaisuudessa käytäviin yhteisön säännöstön käyttöönottoa jätehuollon alalla koskeviin keskusteluihin liittyen tutkitaan, kuinka jätehuoltostrategian suuntaviivat toteutuvat käytännössä, ja erityisesti kuinka ja millä varoilla taataan olemassa olevien kaatopaikkojen sulkeminen, parantaminen, kunnostaminen, maisemointi ja jälkihoito.
KIRJALLINEN KYSYMYS E-3445/01 esittäjä(t): Camilo Nogueira Román (Verts/ALE) komissiolle. Galician yhteismetsäalueet ja niiden uudistaminen louhinnan aiheuttamien tuhojen jälkeen.



Virallinen lehti nro 160 E , 04/07/2002 s. 0113 - 0114



KIRJALLINEN KYSYMYS E-3445/01 esittäjä(t): Camilo Nogueira Román (Verts/ALE) komissiolle (21. joulukuuta 2001) Aihe: Galician yhteismetsäalueet ja niiden uudistaminen louhinnan aiheuttamien tuhojen jälkeen Onko Galician hallitus esittänyt suunnitelmia vuosille 20002006 EU:n tuella rahoitettavista Galician yhteismetsien uudistamistöistä louhinnan aiheuttamien tuhojen vuoksi? Neuvoston ja Euroopan parlamentin omissa rakennuksissa Brysselissä on hienoja valkograniitista tai Galician punaisesta graniitista rakennettuja osia. Voidaanko suunnitelmat julkistaa? Margot Wallströmin komission puolesta antamayhteinen vastauskirjallisiin kysymyksiin E-3442/01 ja E-3445/01 (12. helmikuuta 2002) Rakennerahastoja koskevista yleisistä säännöksistä 21. kesäkuuta 1999 annetun neuvoston asetuksen (EY) N:o 1260/1999(1) mukaisesti jäsenvaltiot vastaavat yksin kussakin rakennerahastoista rahoitettavassa ohjelmassa yhteisrahoitettavien yksittäisten hankkeiden valinnasta. Komissio onkin kääntynyt Espanjan viranomaisten puoleen saadakseen parlamentin jäsenen pyytämät tiedot. Natura 2000 -verkoston osalta jäsenvaltioilla on toimivalta ehdottaa verkostoon sisällytettäviä alueita. Neuvoston direktiivin 92/43/ETY(2) (jäljempänä luontotyyppidirektiivi) liitteessä II säädettyjen perusteiden ja asianmukaisten tieteellisten tietojen perusteella kukin jäsenvaltio ehdottaa alueiden luetteloa ilmoittaen samalla, mitä luontotyyppidirektiivin liitteessä I mainittuja luontotyyppejä ja mitä luontotyyppidirektiivin liitteessä II mainittuja lajeja alueella on. Espanja on tähän mennessä luokitellut Galician alueella 68 kohdetta yhteisön tärkeinä pitämiksi alueiksi. Luokittelu on tehty Xunta de Galician (Galician autonomisen hallituksen) ehdotuksesta. Ehdotuksessa mainittiin 60 yhteisön tärkeänä pitämää aluetta Atlantin luonnonmaantieteellisellä vyöhykkeellä (pinta-ala 301 661,5 hehtaaria), ja Välimeren luonnonmaantieteellisellä vyöhykkeellä Xunta mainitsi kahdeksan yhteisön tärkeänä pitämää aluetta (pinta-ala 173 789 hehtaaria). Komissiolla ei ole tietoja siitä, onko kaikki kyseiset alueet luokiteltu Espanjan lainsäädännön mukaisesti yhteismetsiksi (montes comunales). (1) EYVL L 161, 26.6.1999. (2) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta, EYVL L 206, 22.7.1992.
KIRJALLINEN KYSYMYS E-2725/01

esittäjä(t): Niels Busk (ELDR) komissiolle

(5. lokakuuta 2001)

Aihe: Ruoka-apu Venäjälle

Kuten tilintarkastustuomioistuimen erityiskertomuksessa(1) todetaan, suuri osa ruoka-apuun tarkoitetuista varoista on maksettu Venäjän federaatiolle, eikä todellisille avuntarvitsijoille, kuten alun perin oli tarkoitus.

Komissiota pyydetään antamaan selvitys meneillään olevan arvioinnin edistymisestä sekä siitä, mitä se aikoo tehdä, jotta vastaavanlaisilta markkinahäiriöiltä vältytään tulevien avustustoimien yhteydessä.

(1) EYVL C 25, 25.1.2001.

Christopher Pattenin komission puolesta antama vastaus

(3. joulukuuta 2001)

Komissio on antanut kattavan vastauksen parlamentin jäsenen mainitsemassa kertomuksessa esitettyihin havaintoihin. Kyseisessä Euroopan tilintarkastustuomioistuimen erityiskertomuksen(1) liitteenä olevassa vastauksessa käsitellään parlamentin jäsenen esittämässä kysymyksessä esiin tuotuja huolenaiheita.

Komission mielestä parlamentin jäsenen olisi kiinnitettävä erityistä huomiota kaupan keskeytymistä koskeviin päätelmien 48, 50, 51 ja 52 kohtiin, ohjelman kohdentamiskysymystä koskevaan päätelmien 53 kohtaan sekä päätelmien 5661 kohtaan. Kaupan ja paikallisten markkinoiden häiriöistä on vain vähäisiä todisteita. Riippumattomat arvioijat korostivat ohjelman myönteisiä vaikutuksia elintarvikeketjuun. Ruoka-aputoimitusten myynnillä hankituilla vastikevaroilla voitiin maksaa Venäjän eläkerästejä ja tehdä merkittäviä korotuksia peruseläkkeisiin. Venäjälle toimitettu ruoka-apu on määrätty kansainvälisten suuntaviivojen mukaisesti ja sitä koskevat toimet on toteutettu tiiviissä yhteistyössä Venäjän viranomaisten ja muiden avustusohjelmista vastaavien tahojen kanssa.

Työn arvioinnin osalta ohjelmaa ei ole vielä saatettu päätökseen, vaikka 1,67 miljoonan tonnin tuotetoimitukset oli saatettu päätökseen maaliskuun 2000 loppuun mennessä. Yhteisön ja Venäjän välinen yhteinen työryhmä, joka perustettiin valvomaan ohjelman toteutusta, kokoontuu edelleen kuukausittain siihen asti, kunnes kaikki erityistilin rästit on maksettu ja lopulliset maksut kyseiseltä tililtä on suoritettu. Kolmas lokakuuta 2001 rästien kokonaismäärä oli 576 miljoonaa Venäjän ruplaa eli noin 8 prosenttia ohjelman myytyjen tuotteiden arvosta. Riippumaton arviointi on suoritettu (maataloustuotteiden toimittamista Venäjän federaatiolle koskevasta ohjelmasta 17 päivänä joulukuuta 1998 annetun neuvoston asetuksen (EY) N:o 2802/98(2) 4 artiklassa tarkoitetun) neuvoston valtuutuksen mukaisesti. Riippumatonta tarkastusta suoritetaan parhaillaan, ja lopullisen tarkastuskertomuksen on tarkoitus valmistua keväällä 2002.

Komissio ottaa tulevien ruoka-aputoimien yhteydessä huomioon tämän ohjelman yhteydessä saadut arvokkaat kokemukset ja riippumattomien arvioijien kertomuksessa esitetyt suositukset. Komissio pyrkii luonnollisestikin estämään sekä yhteisöön että edunsaajiin kohdistuvat markkinahäiriöt kaikkien laajojen ruoka-aputoimien yhteydessä. Komissiolla ei ole tällä hetkellä mitään ruoka-avun toimittamista Venäjän federaatioon koskevia suunnitelmia.

(1) EYVL C 25, 25.1.2001.

(2) EYVL L 349, 24.12.1998.
KIRJALLINEN KYSYMYS E-3270/01 esittäjä(t): Nirj Deva (PPE-DE) komissiolle. Nawab Khair Baksh Marri.



Virallinen lehti nro 147 E , 20/06/2002 s. 0139 - 0140



KIRJALLINEN KYSYMYS E-3270/01 esittäjä(t): Nirj Deva (PPE-DE) komissiolle (26. marraskuuta 2001) Aihe: Nawab Khair Baksh Marri Aikooko komissio käyttää vaikutusvaltaansa, jotta Pakistanin hallitus antaisi 80-vuotiaalle Nawab Khair Baksh Marrille luvan lähteä maasta, jotta hän saisi kipeästi tarvitsemaansa lääkärinhoitoa nyt kun hänet on vapautettu eristyssellistä? Nawab Khair Baksh Marrin sairaus on pahentunut hänen vankeusaikanaan, ja matkustuslupa olisi tärkeä ele sekä hänen terveyttänsä että Balochistanin alueen rauhaa ajatellen. Christopher Pattenin komission puolesta antama vastaus (11. tammikuuta 2002) Nawab Khair Baksh Marri on toiminut aktiivisesti maakuntapolitiikassa Balochistanissa 1970-luvulta asti. Hänet pidätettiin 11. tammikuuta 2000, ja häntä syytettiin Balochistanin High Court -tuomioistuimen tuomarin murhasta. Hänet on nyt vapautettu. Islamabadissa sijaitsevan komission lähetystön kautta saatujen tietojen mukaan Nawab Khair Baksh Marri on koettanut saada lupaa lähteä Pakistanista Eurooppaan terveydellisistä syistä. Koska komissio ei tiedä, miksi Pakistanin hallitus on evännyt Nawab Khair Bakshilta luvan lähteä Pakistanista, sen lähetystö aikoo selvitellä kysymystä unionin ihmisoikeustyöryhmän kanssa Islamabadissa.
KIRJALLINEN KYSYMYS E-3058/01 esittäjä(t): Vincenzo Lavarra (PSE) ja Giovanni Pittella (PSE) komissiolle. Pyyntö alueellisten toimintaohjelmien loppuunsaattamisajan pidentämiseksi.



Virallinen lehti nro 147 E , 20/06/2002 s. 0082 - 0083



KIRJALLINEN KYSYMYS E-3058/01 esittäjä(t): Vincenzo Lavarra (PSE) ja Giovanni Pittella (PSE) komissiolle (5. marraskuuta 2001) Aihe: Pyyntö alueellisten toimintaohjelmien loppuunsaattamisajan pidentämiseksi Ottaen huomioon, että: yhteisön asetuksen 2081/93(1) ja siihen liittyvien päätösten voimassaoloaika on päättymässä; 31. joulukuuta 2001 alkaen tämän asetuksen edut ovat vähemmän näkyviä; tavoitteen 1 alueita koskevien yhteisön tukikehysten 199499 puitteissa kahden alueellisen toimintaohjelman suunnittelusta ja hallinnoinnista vastaa Italian maa- ja metsätalousministeriö; näiden kahden ohjelman, jotka ovat Italialle tärkeitä ja strategisesti merkittäviä, täytäntöönpano on hidastunut huomattavasti ennakoimattomien ongelmien vuoksi (byrokratiasta johtuvat viivästykset, BSE- ja suu- ja sorkkatautikriisi, alan toimijoiden luopuminen, markkinoiden raskaus jne.); Italian maa- ja metsätalousministeriö on pyytänyt lisäaikaa näiden ohjelmien saattamiseksi päätökseen, sekä ottaen huomioon, että kumpikin ohjelma on ratkaisevassa vaiheessa, ja jotta vältettäisiin se, että 31. joulukuuta 2001 tähän asti tehty työ menee hukkaan, voiko komissio myöntää vähintään 12 kuukauden pidennyksen myönteisen ratkaisun löytämiseksi? (1) EYVL L 193, 31.7.1993, s. 5. Franz Fischlerin komission puolesta antama vastaus (28. marraskuuta 2001) Parlamentin jäsenten esittämä kysymys liittyy menojen toteuttamiselle asetetun määräajan pidentämistä koskevaan hakemukseen, kun kyseessä ovat kahden, Italian maa- ja metsätalousministeriön hallinnoiman ja Italialle kaudeksi 19941999 laaditun, tavoitetta 1 koskevan yhteisön tukikehyksen perusteella EMOTR:n ohjausosastosta osarahoitettavan alueellisen toimenpideohjelman kansallisella tasolla toteutettavat menot. Kyse on alueellisista toimenpideohjelmista Palvelut eteläisen maataloustuotannon kaupallisen arvon korottamiseksi ja Maatalouden kehityspalveluja tukeva toiminta. Ensiksi on muistutettava, että komissio vastaa Euroopan unionin talousarvion toteuttamisesta ja on sen vuoksi velvollinen varmistamaan, että voimassa olevaa sääntelyä ja tehtyjä päätöksiä noudatetaan. Komissio katsoo, että ohjelman lykkäämistä voidaan harkita ainoastaan ylivoimaisen esteen sattuessa, jollaisina pidetään laajamittaisia katastrofeja, ja ylivoimaiseen esteeseen verrattavissa olevia tapauksia, jotka vaikuttavat merkittävästi rakennerahastoista myönnetyn tuen/intervention toteuttamiseen, tai jos kyseessä on yksinomaan komissiosta johtuva selvä virhe, tekniset virheet mukaan luettuina. Jos nämä ehdot eivät ole täyttyneet, komissio ei ole voinut ottaa huomioon Italian viranomaisten tekemää, kyseisten kahden ohjelman määräajan pidennystä koskevaa hakemusta. Komissio katsoo, etteivät mainitut ehdot täyty myöskään parlamentin jäsenten esittämien perustelujen osalta. Näin ollen komissio ei voi myöntää kahden Italian maatalousministeriön hallinnoiman ohjelman määräajalle pyydettyä 12 kuukauden pidennystä.